Кадыров Рамзан: Зыри хэдгъэзыхьакъым, делъэIуа къудейщ
Чэф зиIэм и зэранкIэ иджыблагъэ Шэшэным къыщыхъуа гъуэгу напсыпыншагъэшхуэм иужькIэ хъыбар къэIуащ а щIыналъэм фадэхэкI щащэну хуимыту унафэ къыщащтауэ. АрщхьэкIэ республикэм и Iэтащхьэ Кадыров Рамзан жиIащ ар паубыдыну Урысей Федерацэм и хабзэхэм хуит къызэрамыщIыр. «Дэ зыри хэдгъэзыхьакъым, фадэ ямыщэну делъэIуа къудейщ», — къыхигъэщащ Шэшэным и Iэтащхьэм. Иджыблагъэ екIуэкIа зэIущIэм къыщыпсэлъа Шэшэным и парламентым и унафэщI Даудов Магомед зэрыжиIамкIэ, фадэ зыщэхэр псоми езым я фIэфIыныгъэкIэ а Iуэхугъуэм къыпэрыкIащ икIи республикэм апхуэдэ къыщыпщэхуфынукъым. «Фадэ щапIэу республикэм 20 щыIащ. «Кавказ» трассэм къыщыхъуа насыпыншагъэшхуэм иужькIэ абыхэм зызэхуащIыжащ: жаIащ чэф зиIэхэм я зэранкIэ цIыху гъащIэхэр зэтезыкъутэхэм зыгуэркIэ епхауэ щытыну зэрыхуэмейр. Аращи, нобэкIэ республикэм зы тыкуэни щылажьэркъым фадэ ищэу», — къыхигъэщащ спикерым. Апхуэдэ унафэ хьэрычэтыщIэхэм къыщащтар Даудовым абыхэм захуигъэза нэужьщ.
Автомашинэр зезыгъакIуэ чэфым и зэранкIэ щэкIуэгъуэм и 27-м «Кавказ» трассэм къыщыхъуа гъуэгу насыпыншагъэм хэкIуэдащ цIыхуи 8. Абы теухуа псалъэмакъышхуэхэр щекIуэкIащ Шэшэным и унафэщIхэм я деж. Гъуэгум къыщыхъу зэжьэхэуэхэр гъэмэщIэным ехьэлIауэ жэрдэмщIакIуэ цIэрыIуэ Кадыров Рамзан гущIыхьэ щохъу апхуэдэ къэхъукъащIэхэр, псом хуэмыдэу зэжьэхэуэм чэф зиIэхэр хэтауэ къыщыщIэкIым и деж.
«Чэфу автомашинэхэр зезыгъакIуэ цIыхухэр террористхэм щахуэдгъадэкIэ, абыхэм спирт къаIэрызыгъэхьэхэр террористхэм я дэIэпыкъуэгъуу къэлъытэн хуейщ», — щетх парламентым и спикерым Инстаграмым щиIэ напэкIуэцIым. Дауи, апхуэдэ еплъыкIэхэр утыку кърахьа нэужь республикэм щыIэ хьэрычэтыщIэхэм къахэкIакъым фадэ зыщэну гукъыдэж зиIэхэр.
Шэшэным Экономикэ зыужьыныгъэмкIэ и министерствэм Экономикэмрэ сатумкIэ и департаментым и унафэщI Мустафинов Магомед къыхигъэщащ фадэ щапIэхэр къанэ щымыIэу зэрызэхуамыщIыфар. «Чэфым къигъэхъуа аварием и ужькIэ хьэрычэтыщIэ 16-м ящыщу 14-м фадэ ящэну хуит зыщIу кърата лицензэхэр ятыжащ. Къэнэжар федеральнэ тыкуэнхэращ. Шэшэным щыIэкъым фадэ къыщIэзыгъэкIхэмрэ ар куэду щащэ щыпIэхэмрэ», — жиIащ абы.
Мы махуэхэм Кадыров Рамзан иджыри зэ жиIащ чэф зыпкърыту автомашинэ зезыгъакIуэхэр абы и дежкIэ террористхэм зэрыхуэдэр икIи тезыр хьэлъэхэр ятелъхьэн зэрыхуейр, цIыхубэм я ней абыхэм зэрыщыхуапхъэр.
«Дэ зыми пэдубыдынукъым фадэ ищэну, абы теухуа унафэ щхьэхуэ щыIэщ. Дэ чэнджэщ еттыфыну къудейщ. Чэф зыпкърыту рулыр зыубыдыр — ар нэгъуэщI щытыкIэщ, нэхъапэми жытIауэ щытащ, иджыри жыдоIэ — террористым хуэдэщ», — къыхигъэщащ Кадыровым, хьэрычэтыщIэхэм фадэ ящэну зэрыщагъэтар диIыгъыу. Абы апхуэдэу гу лъаригъэтащ чэф зыпкърыту гъуэгу насыпыншагъэм хэкIуэда шофёрхэр щIэлъхьэным шэшэн дин лэжьакIуэхэр хэмытыну зэрелъэIуар.
«Комитет против пыток» зэгухьэныгъэм и Iэтащхьэ, хуитыныгъэм и хъумакIуэ Каляпин Игорь зэрыжиIэмкIэ, Кадыровым гулъытэ хэха зыхуищI гъуэгу шынагъуэншагъэр мыхьэнэшхуэ зиIэщ. «Иужьрей илъэситхум къриубыдэу Шэшэн Республикэм гъуэгуфI дыдэхэр щащIащ, апхуэдэхэр Урысейм и зы щIыпIи щыIэкъым. Автомашинэ къехуэкIыкIэ хьэл-щэнми нэрылъагъуу зихъуэжащ, ауэ гъуэгум и фIагъым ар куэдкIэ къыкIэроху. ЦIыху зыхэкIуадэ гъуэгу насыпыншагъэхэмкIэ республикэм япэ увыпIэхэр иIыгъщ, — къыхигъэщащ Каляпиным. — Кадыровым и дежкIэ мыхьэнэшхуэ зиIэщ Шэшэныр адрейхэм нэхърэ нэхъыфIу къигъэлъэгъуэным. Мыхъу- мыщIагъэ и лъэныкъуэкIэ щIыналъэр пажэхэм къащыхэхутэм и деж ар абы удын хьэлъэу къытохуэ, апхуэдэ бгъэдыхьэкIэри аращ къызыхэкIыр».
Караваев Анатолий.
«Газета.ru»
